JR ตุนแบ็กล็อกหมื่นลบ. ลั่นผลงานปี 66 “ออลไทม์ไฮ”
ผู้ถือหุ้น JR อนุมัติจ่ายเงินปันผลในอัตรา 0.09 บาท/หุ้น รับเงินเข้ากระเป๋า 9 พ.ค.นี้ มั่นใจผลงานปี 66 สร้างสถิติสูงสุดใหม่ วางเป้ารายได้โต 15-20% พร้อมโชว์แบ็กล็อกแน่นกว่า 1 หมื่นล้านบาท หนุนผลงานช่วง 3-5 ปีข้างหน้านิวไฮต่อเนื่อง
ผู้ถือหุ้น JR อนุมัติจ่ายเงินปันผลในอัตรา 0.09 บาท/หุ้น รับเงินเข้ากระเป๋า 9 พ.ค.นี้ มั่นใจผลงานปี 66 สร้างสถิติสูงสุดใหม่ วางเป้ารายได้โต 15-20% พร้อมโชว์แบ็กล็อกแน่นกว่า 1 หมื่นล้านบาท หนุนผลงานช่วง 3-5 ปีข้างหน้านิวไฮต่อเนื่อง
11 เม.ย. 2566

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR เปิดเผยว่า ที่ประชุมสามัญผู้ถือหุ้นประจำปี 66 ในวันที่ 11 เม.ย.66 ที่ผ่านมามีมติอนุมัติจ่ายปันผลเป็นเงินสดในอัตรา 0.09 บาท/หุ้น ขึ้นเครื่องหมาย XD วันที่ 20 เม.ย.66 และจ่ายปันผล วันที่ 9 พ.ค.66
“แนวโน้มผลการดำเนินงานในปี 66 คาดว่าจะสร้างสถิติสูงสุดใหม่ต่อเนื่อง วางเป้าหมายรายได้เติบโต 15-20% เทียบกับปีที่ผ่านมา โดยได้รับปัจจัยหนุนจากงานในมือรอรับรู้รายได้ (Backlog) ที่มีกว่า 10,472 ล้านบาท สนับสนุนธุรกิจในช่วง 3-5 ปีข้างหน้า โตก้าวกระโดด”นายจรัญ กล่าว
นอกจากนี้ ยังมีแผนที่จะประมูลงานใหม่เพิ่มประมาณ 1,900 ล้านบาทในปีนี้ โดยส่วนใหญ่เป็นงานธุรกิจรับเหมาวางระบบไฟฟ้า และวางระบบสื่อสารโทรคมนาคม และเทคโนโลยีสารสนเทศ
สำหรับแนวโน้มผลการดำเนินงานในไตรมาส 2/66 คาดว่าน่าจะปรับตัวดีขึ้นต่อเนื่อง โดยได้รับปัจจัยหนุนจากงานในมือที่เพิ่มขึ้น หลังได้รับโครงการใหม่ๆ เข้ามาเพิ่มเติม รวมทั้งบริษัทยังสามารถบริหารจัดการต้นทุนได้อย่างมีประสิทธิภาพ
ส่วนโครงการสถานีชาร์จไฟฟ้าที่ทำร่วมกับบริษัท พลังงานบริสุทธิ์ จำกัด (มหาชน) หรือ EA ในปีที่ผ่านมา ดำเนินการไปแล้ว 30 สถานี ลงทุนเฉลี่ย 2-5 ล้านบาท โดยในปี 66 คาดว่าจะสามารถดำเนินการได้มากกว่า 50 จุด ปัจจุบันได้มีการยื่นประมูลงานของการไฟฟ้าฝ่ายผลิตแห่งประเทศไทย (กฟผ.) ที่เขื่อนภูมิพล ร่วมกับบริษัทซีเมนส์ มูลค่างานกว่า 1,000 ล้านบาท และอยู่ระหว่างรอการเปิดซองทางด้านเทคนิค
ขณะเดียวกันยังมีการขยายงานไปยังธุรกิจด้านปิโตรเคมี ช่วงปลายปีที่ผ่านมาได้มีการเซ็นสัญญาร่วมกับบริษัท ไทยออยล์ จำกัด (มหาชน) หรือ TOP มูลค่าประมาณ 80 ล้านบาท